Propunere de DECIZIE A CONSILIULUI de stabilire a poziției care urmează să fie adoptată, în numele Uniunii Europene, cu privire la propunerile de modificare a anexelor II și III la Protocolul privind ariile de protecție specială și diversitatea biologică în Marea Mediterană la Convenția privind protejarea mediului marin și a zonei de coastă a Mării Mediterane în cadrul celei de-a șaptesprezecea reuniuni a părților contractante /* COM/2012/047 final - 2012/0021 (NLE) */





EXPUNERE DE MOTIVE (1) Convenția privind protejarea mediului marin și a zonei de coastă a Mării Mediterane (Convenția de la Barcelona) are drept scop prevenirea, reducerea, combaterea și, pe cât posibil, eliminarea poluării din zona Mării Mediterane și protejarea și punerea în valoare a mediului marin în zona respectivă pentru a contribui la dezvoltarea durabilă a acesteia. Convenția este un tratat interguvernamental adoptat ca Program privind mările regionale sub egida Programului de mediu al Organizației Națiunilor Unite. Începând din 1977, Uniunea Europeană este parte la Convenția de la Barcelona[1], iar în 1999 a încheiat Protocolul privind ariile de protecție specială și diversitatea biologică în Marea Mediterană și anexele la acesta („Protocolul”)[2]. (2) Reuniunea părților contractante reprezintă organismul decizional al Convenției, având competența de a adopta, revizui și modifica, după necesități, anexele la Convenție sau la protocoalele acesteia, pe baza modificărilor propuse de părțile contractante. Au fost prezentate o serie de propuneri de modificare a anexelor II și III la Protocol. Aceste propuneri au fost prezentate spre evaluare în cadrul reuniunii Punctelor focale naționale, care a avut loc la Marsilia (Franța) în perioada 17-20 mai 2011, cu scopul de a fi adoptate la cea de-a șaptesprezecea reuniune a părților contractante la Convenția de la Barcelona și la protocoalele acesteia, care va avea loc la Paris (Franța), în perioada 8‑10 februarie 2012. (3) În conformitate cu articolul 17 din Convenție și cu articolul 14 alineatul (1) din Protocol, o modificare a anexelor la Protocol intră în vigoare pentru toate părțile contractante la Protocol după expirarea unei perioade stabilite de părțile contractante respective în momentul adoptării modificării, cu excepția părților contractante care au optat, prin notificarea depozitarului, să nu aplice modificarea. Prin urmare, Consiliul trebuie să ia o decizie, în baza articolului 218 alineatul (9) din Tratatul privind funcționarea Uniunii Europene (TFUE), pentru a stabili pozițiile care urmează să fie adoptate, în numele Uniunii, la cea de-a șaptesprezecea reuniune a părților contractante. În cursul reuniunii punctelor focale naționale din 2011 de la Marsilia (Franța), Secretariatul Convenției a prezentat o propunere de mutare a zece specii de rechini din anexa III în anexa II. Din aceste zece specii, două (Galeorinus galeus și Isurus oxirhincus) ar trebui să rămână în anexa III, deoarece ICCAT va analiza situația stocurilor de aceste specii în cursul următoarei reuniuni anuale. Mai mult, cele două specii de raiforme rămase (Leucoraja circularis și L. melitensis) ar trebui, de asemenea, menținute în anexa III, dar ar merita o atenție specială. Ar trebui luate măsuri pentru a se colecta mai multe date despre raiforme în vederea obținerii unor avize științifice precise care să servească la analizarea posibilei mutări a acestora în anexa II într-o etapă ulterioară. (4) Propunerile de modificări nu ar necesita nicio modificare a dreptului Uniunii. Ele nu intră în conflict cu Directiva privind păsările[3], cu Directiva privind habitatele[4] sau cu politica comună în domeniul pescuitului (PCP)[5]. Uniunea trebuie să sprijine aceste propuneri din următoarele motive: (1) propunerile sunt fundamentate științific; (2) din motive de coerență între acțiunile sale de politică internă și de politică externă; și (3) UE este angajată în cooperarea internațională pentru protejarea biodiversității, în conformitate cu articolul 5 din Convenția Organizației Națiunilor Unite privind diversitatea biologică, cu acordurile realizate în cursul ultimei Conferințe a părților la CBD de la Nagoya (2010) și cu obiectivul convenit în cadrul Summitului mondial privind dezvoltarea durabilă „de reducere semnificativă a ritmului actual de diminuare a biodiversității până în 2010”. Având în vedere cele de mai sus, în cadrul celei de-a șaptesprezecea reuniuni a părților contractante la Convenția de la Barcelona Uniunea ar trebui să susțină adoptarea modificărilor propuse pentru anexe. 2012/0021 (NLE) Propunere de DECIZIE A CONSILIULUI de stabilire a poziției care urmează să fie adoptată, în numele Uniunii Europene, cu privire la propunerile de modificare a anexelor II și III la Protocolul privind ariile de protecție specială și diversitatea biologică în Marea Mediterană la Convenția privind protejarea mediului marin și a zonei de coastă a Mării Mediterane în cadrul celei de-a șaptesprezecea reuniuni a părților contractante CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9), având în vedere propunerea Comisiei Europene[6], întrucât: (1) UE este parte contractantă la Convenția privind protecția mediului marin și a zonei de coastă a Mării Mediterane[7] (denumită în continuare „Convenția de la Barcelona”) și parte la Protocolul privind ariile de protecție specială și diversitatea biologică în Marea Mediterană și anexele la acesta[8] (denumit în continuare „Protocolul”). (2) Reuniunea părților contractante reprezintă organismul decizional al Convenției, iar competențele care îi sunt atribuite includ capacitatea de a modifica, după necesități, anexele la Convenție și la protocoalele acesteia. În conformitate cu articolul 17 din Convenția de la Barcelona și cu articolul 14 alineatul (1) din Protocol, o modificare a anexelor la Protocol intră în vigoare pentru toate părțile contractante la Protocol după expirarea unei perioade stabilite de părțile contractante respective în momentul adoptării modificării, cu excepția celor care au notificat în scris depozitarului că nu pot aproba modificarea. (3) Pentru cea de-a șaptesprezecea reuniune a părților contractante la Convenția de la Barcelona și la protocoalele acesteia, care va avea loc la Paris (Franța) în perioada 8‑10 februarie 2012, Secretariatul Convenției a prezentat propuneri care să asigure un grad mai înalt de protecție pentru o serie de specii suplimentare, prin modificarea anexelor II și III la Protocol. (4) Propunerile de modificare nu ar necesita nicio modificare a dreptului Uniunii. (5) UE ar trebui să sprijine unele dintre propuneri deoarece acestea sunt fundamentate științific, sunt în concordanță cu legislația Uniunii și cu angajamentul Uniunii de cooperare internațională în vederea protejării biodiversității și sunt, de asemenea, în conformitate cu articolul 5 din Convenția Organizației Națiunilor Unite privind diversitatea biologică[9] și cu obiectivul convenit în cadrul Convenției privind diversitatea biologică din 2010 de reducere semnificativă a ritmului actual de diminuare a biodiversității până în 2020, ADOPTĂ PREZENTA DECIZIE: Articolul 1 În cadrul celei de-a șaptesprezecea reuniuni a părților contractante la Convenția de la Barcelona și la protocoalele acesteia, Comisia Europeană prezintă următoarea poziție a Uniunii Europene la votarea propunerilor privind acordarea protecției pentru o serie de specii prin mutarea acestora din anexa III în anexa II la Protocol. Comisia Europeană susține adăugarea în anexa II la Protocol a următoarelor specii și eliminarea acestora din anexa III: (a) Lamna nasus (Bonnaterre, 1788); (b) Rhinobatos cemiculus (Saint-Hilaire, 1817); (c) Rhinobatos rhinobatos (Linnaeus, 1758); (d) Sphyrna lewini (Griffith & Smith, 1834); (e) Sphyrna mokarran (Rüppell, 1837); (f) Sphyrna zygaena (Linnaeus, 1758). Articolul 2 Prezenta decizie intră în vigoare la [ ....]. Adoptată la Bruxelles, Pentru Consiliu Președintele [...] [1] Decizia 77/585/CEE a Consiliului din 25 iulie 1977 de încheiere a Convenției privind protecția Mării Mediterane împotriva poluării și a Protocolului privind prevenirea poluării Mării Mediterane prin operațiunile de descărcare efectuate de nave și aeronave, JO L 240, 19.9.1977, p. 1. [2] Decizia 1999/800/CE a Consiliului din 22 octombrie 1999 privind încheierea Protocolului privind ariile de protecție specială și diversitatea biologică în Marea Mediterană și privind acceptarea anexelor la protocolul respectiv (Convenția de la Barcelona), JO L 322, 14.12.1999, p. 1. [3] Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice, JO L 20 26.1.2010, p. 7-25. [4] Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică, JO L 206, 22.7.1992, p. 7. [5] Regulamentul (CE) nr. 2371/2002 al Consiliului din 20 decembrie 2002 privind conservarea și exploatarea durabilă a resurselor piscicole în conformitate cu politica comună în domeniul pescuitului, JO L 358, 31.12.2002, p. 59. [6] JO C […], […], p. […]. [7] Decizia 77/585/CEE a Consiliului din 25 iulie 1977 de încheiere a Convenției privind protecția Mării Mediterane împotriva poluării și a Protocolului privind prevenirea poluării Mării Mediterane prin operațiunile de descărcare efectuate de nave și aeronave, JO L 240, 19.9.1977, p. 1. [8] Decizia 1999/800/CE a Consiliului din 22 octombrie 1999 privind încheierea Protocolului privind ariile de protecție specială și diversitatea biologică în Marea Mediterană și privind acceptarea anexelor la protocolul respectiv (Convenția de la Barcelona), JO L 322, 14.12.1999, p. 1. [9] Decizia 93/626/CEE a Consiliului din 25 octombrie 1993 privind încheierea Convenției privind diversitatea biologică, JO L 309, 13.12.1993, p. 1.